Skolernes sommerferie skydes i gang med et skifte i vejret.

I næste uge starter skolernes sommerferie, og her sætter et vejrskifte ind med en helt usædvanlig dårlig timing. Efter fire uger med flot højtryksvejr vender vejret nemlig til et mere ustadigt lavtrykspræget vejr med både blæst og mulighed for en del regn i perioder. - Detaljerne står ikke mejslet i sten, men mandag ser ud til at blive skiftedag. Derfra ser det betydeligt køligere ud, og nogle af dagene vil føles direkte kolde med 16 til 20 grader, blæst og regn, fortæller meteorolog ved TV 2 Vejret Andreas Nyholm. Når vejret går ind i en periode præget af lavtryk, betyder det også, at der kommer lidt mere usikkerhed ind i prognoserne. Dermed er der også en mulighed for udsving i både den ene og den anden retning. Kan gå i begge retninger - Der er stadigvæk en chance for, at der kan være gode dage ind imellem, men pilen peger på ret ustadigt vejr i en længere periode. Det er dog under alle omstændigheder relativt sikkert, at vejret skifter karakter mandag, siger Andreas Nyholm. Lige nu ser det ud til, at det knap så sommerlige vejr fortsætter ind i juli. - Endnu er der ikke noget, der tyder på, at det højtryksprægede vejr vender tilbage foreløbig, så det tegner ikke godt for dem, der går på ferie nu her i Danmark. Det kan godt være, at vi lige pludselig får et højtryk igen om 12 dage. Det er bare ikke noget, man kan se i prognoserne, forklarer Andreas Nyholm. Nu hvor der er vand på vej, kan mandag måske også være det rigtige tidspunkt, hvis man for eksempel skal nå at smide lidt græsfrø eller har noget, der skal plantes ud i haven. Jorden mangler meget vand Danmark er dog stadig meget tørt efter de seneste uger, og det vil kræve rigtig meget, langvarig regn, før at jorden er rigtig våd igen. Men tørken kan meget vel blive afsluttet i næste uge, hvor tørkeindekset forventes at kommer ned under ni på landsplan.